Se ”Dans – dig fri og lækker” på TV2 Nord Salto søndage klokken 19.45. Du kan også streame hele serien ved at trykke her. - Når man hører ordet kræft, så tror man, at man skal dø. Sådan lyder det fra 54-årige Lone Winther Christensen, der fik et chok, da hun i 2013 fik besked om, at hun havde livmoderhalskræft. Den næste tid var hun som lammet. Hun isolerede sig i hjemmet og bevægede sig kun ud, når hun skulle til behandling på sygehuset. - Jeg gik ud til bilen, kørte ud og fik stråler og kørte tilbage igen. Jeg gik max 500 skridt om dagen, siger Lone Winther Christensen. - Det var mit livs krise. Jeg gik i gang med at planlægge min egen begravelse, for det var det eneste, jeg kunne håndtere, siger hun. Fandt glæden ved dans Begravelsesplanerne måtte Lone Winther Christensen heldigvis lægge i skuffen, da hun blev erklæret rask. Sygdomsforløbet tog dog hårdt på hende, og da parforholdet også gik i stykker, besluttede Lone Winther Christensen sig for, at hun havde brug for at finde et motionsfællesskab, hvor hun kunne grine og få pulsen op. Hun prøvede crossfit, mountainbike og spinning, men først da hun tog en prøvetime hos dansestudiet BeYou i Aalborg, følte hun, at hun var havnet på den rette hylde. - Det var fandeme fedt. Jeg elsker musik og at danse. Man bliver glad – man ser ikke mange, der er sure, når de danser, siger Lone Winther Christensen, der er projektleder ved HK Aalborg. En fed fornemmelse På danseholdet har Lone Winther Christensen fået nye bekendtskaber, hun har fået mere kontrol over sin krop, og så har hun fået et nyt syn på sig selv. - Inden jeg kom derind, var jeg ikke vild med, hvordan jeg så ud. Men jeg tænker, at jeg godt kan lide det, jeg ser i spejlet nu. Det er sgu en fed fornemmelse, siger Lone Winther Christensen. Da indehaver og instruktør ved BeYou, Rikke Bruun-Mortensen, spurgte Lone, om hun havde lyst til at optræde ved et danseshow på Skråen i Aalborg, sagde hun ja. Hun er stolt over hvor langt, hun er nået, og hun håber på at kunne inspirere andre. - Hvis jeg kan starte med at gå til dans som 53-årig og komme ind på showscenen på Skråen, så kan andre også, siger hun. I ”Dans – dig fri og lækker” følger vi danseholdet BeYou frem mod det store show på Skråen. Se andet afsnit, hvor Lone fortæller sin historie, lige her: Stream hele serien her.

Referat:
Da Lone Winther Christensen fik livmoderhalskræft, så hun det som en dødsdom. Men hun blev rask, og er i dag mere levende, end hun har været i mange år.